La Llei 16/1990, de 13 de juliol, sobre el règim especial d'Era Val d'Aran, estableix a l'article 20.3 que la Generalitat de Catalunya ha de cedir al Consell General d'Aran competències i serveis sobre diverses matèries, entre les quals figuren els salvaments i l'extinció d'incendis.
La situació geogràfica del territori aranès, caracteritzada per un entorn muntanyós que dificulta, especialment en època hivernal, les comunicacions per carretera, fa que l'heliport de Vielha tingui una importància cabdal per als serveis de salvament d'Era Val d'Aran.
Així mateix, la proximitat de la gestió i el coneixement del territori per part dels responsables de la instal·lació han de contribuir a assegurar en tot moment un servei òptim i amb les màximes garanties de qualitat, seguretat i eficàcia, atès l'interès general de l'heliport per a totes les persones que viuen a Era Val d'Aran o que la visiten.
De conformitat amb el que estableix la disposició addicional segona de la Llei 16/1990, de 13 de juliol, sobre el règim especial d'Era Val d'Aran, el Consell General d'Aran ha sol·licitat a la Generalitat de Catalunya la transferència de competències relatives a l'heliport de Vielha.
D'acord amb l'article 6.2.c) del Decret 275/1991, d'11 de desembre, pel qual es desplega la composició, l'organització i el funcionament de la Comissió Govern de la Generalitat-Consell General d'Aran, correspon a aquesta Comissió l'adopció dels acords sobre traspassos per elevar-los al Govern de la Generalitat.
Atès que el Ple de la Comissió Govern de la Generalitat-Consell General d'Era Val d'Aran, en sessió celebrada el dia 8 de maig de 2003, ha adoptat un acord sobre el traspàs de competències al Consell General d'Aran relatives a l'heliport de Vielha;
A proposta del conseller de Governació i Relacions Institucionals, del conseller de Política Territorial i Obres Públiques i de la consellera de Justícia i Interior, i d'acord amb el Govern de la Generalitat,
S'aprova l'acord de transferència de competències de la Generalitat de Catalunya al Consell General d'Aran relatives a l'heliport de Vielha adoptat pel Ple de la Comissió Govern de la Generalitat-Consell General d'Aran en la sessió de 8 de maig de 2003, que figura com annex d'aquest Decret.
Es faculta el conseller de Política Territorial i Obres Públiques i la consellera de Justícia i Interior per a l'execució del que disposa aquest Decret.
Acord de transferència de competències de la Generalitat de Catalunya al Consell General d'Aran relatives a l'heliport de Vielha
Competències i serveis que es traspassen
1.1 Es transfereix al Consell General d'Aran la titularitat de l'heliport de Vielha i la seva gestió.
1.2 Es transfereixen al Consell General d'Aran els mitjans materials i personals necessaris per al desenvolupament de les funcions del servei traspassat, que figuren als annexos 1 i 2, respectivament, d'aquest Decret.
1.3 La Generalitat de Catalunya es reserva el dret d'ús de l'heliport de Vielha.
La Generalitat es farà càrrec de la despesa del carburant que consumeixin els seus helicòpters.
1.4 La gestió de l'heliport de Vielha es durà a terme d'acord amb el previst al Manual d'Actuacions Heliportuàries aprovat per la Direcció General de Ports i Transports i amb el que estableix el reglament de la Llei d'heliports de Catalunya.
El servei de subministrament de carburant es gestionarà segons el que preveu la normativa vigent en matèria d'emmagatzematge de líquids petroliers.
Mitjans materials que es traspassen
S'adscriuen al Consell General d'Aran el conjunt de les instal·lacions de l'heliport de Vielha, constituïdes, bàsicament, per la pista d'aterratge, el balisament, els accessos, l'hangar, la instal·lació i el tanc de combustible, la sala del grup electrogen, l'espai d'oficina, la sala vestuari, i els instruments i equipament necessari per a garantir l'ús adequat al qual estan destinades aquestes instal·lacions.
Mitjans personals que es traspassen
Es transfereix el personal que es detalla a continuació:
Tan bon punt aquest Decret entri en vigor, el Departament de Justícia i Interior trametrà al Consell General d'Aran els expedients que corresponen al personal laboral transferit i els certificats d'havers referits a les quantitats meritades durant l'any 2003.
4.1 Es traspassa al Consell General d'Aran, en concepte de despeses de conservació, reparació i manteniment ordinari i assegurança de l'heliport, per a l'any 2003 la quantitat de 13.500 (tretze mil cinc-cents) euros.
4.2 En concepte de retribucions corresponents al personal tècnic adscrit al servei de l'heliport de Vielha, es fixa la dotació econòmica per al 2003 de 43.240 (quaranta-tres mil dos-cents quaranta) euros.
4.3 Les dotacions econòmiques per aquests dos conceptes seran aportades pel Departament de Justícia i Interior.
4.4 En concepte de costos indirectes del serveis, previstos a l'article 24 de la Llei 16/1990, de 13 de juliol, sobre el règim especial d'Era Val d'Aran, per a l'any 2003 es fixa la quantitat de 9.000 (nou mil) euros, dels quals el Departament de Justícia i Interior n'aportarà 6.000 (sis mil), i el Departament de Política Territorial i Obres Públiques, 3.000 (tres mil).
4.5 Per als anys següents, els imports a què fan referència els apartats anteriors es calcularan i es transferiran d'acord amb el que estableix la clàusula segona de l'Acord signat entre el Departament d'Economia i Finances i el Consell General d'Aran en data 13 de novembre de 2002.
Correspon a la Comissió de seguiment de les transferències en matèria d'emergències i seguretat civil vetllar pel seguiment d'aquest Acord, així com la proposta a la Comissió Govern de la Generalitat-Consell General d'Aran de qualsevol modificació del contingut d'aquesta transferència o de les modificacions que puguin produir-se en les quantitats determinades a l'apartat 4.4 i, d'una manera especial, quan com a conseqüència de les normes concernents a la navegació aèria que entrin en vigor en el futur, calgués practicar reformes o introduir nous equipaments de seguretat i control a l'heliport de Vielha.